钦定古今图书集成/明伦汇编/交谊典/第046卷 > 朱子语类 > 《端午日上所知剑启》前人
## 钦定古今图书集成/明伦汇编/交谊典/第046卷 > 朱子语类 > 《端午日上所知剑启》前人

商隐启五金铸卫形威邪神剑一口，银装漆鞘，紫锦
囊盛。传自道流，颇同古制。未遇良工之鉴，常为下客
所弹。龙藻虽繁，鹈膏稍薄，敢因五日，仰续千龄，厕玉
玦于君侯，拟象环于夫子。所冀更蒙千灌，重许三卿，
使武士让锋，佞臣丧魄。无荆王之遇敌，手以麾城；有
汉相之策勋，腰而上殿。嘉辰祝愿，平日祷祠，伏惟恩
怜，特赐容纳。谨启。